Voornemende SA Express-koper sorg vir verrassing(Argieffoto: Facebook) Die langverwagte aankondiging van ‘n voorkeurkoper vir die bankrot lugdiens SA Express het ‘n groot verrassing opgelewer wat dalk nog in die hof gaan draai, met dreigemente wat heen en weer vlieg tussen sommige van die sewentien groepe wat meegeding het om die voorkeurkoper te wees. Die veelbesproke sakeman Theunis Crous dreig naamlik met regsoptrede nadat sy groep, Fly Modern Ark, se aanbod van R100 miljoen vir SA Express blykbaar na die kroon gesteek is deur ‘n aanbod van die groep Fly SA Express. Die groep Fly SA Express bestaan uit 691 huidige en voormalige werkers van SA Express, wat hoop om die R250 miljoen wat hulle teen 28 Oktober ingesamel moet hê, bymekaar te kry, met behulp van die finansieringsplatform Uprise Africa. Hulle is as voorkeurkoper aangewys ten spyte daarvan dat hulle volgens berigte nog geen tasbare finansiële bates kon toon nie. Benewens die harde kontant moet Fly SA Express ook die instemming van die departement van openbare ondernemings kry voordat hulle die lugdiens suksesvol kan aanskaf. In antwoord op vraagtekens oor of hulle die vereiste R250 miljoen in die hande gaan kry, het ‘n woordvoerder van die voorkeurkoper hom as volg uitgelaat: “Sonder om in besonderhede daarop in te gaan, is die plan nie dat die ingesamelde geld as kapitaal vir die aanvanklike aankoop van die lugdiens sal dien nie. Dit sal, nadat die lugdiens aanvanklik aangekoop is, gedoen word om te voldoen aan die behoefte aan lopende kapitaal en batefinansiering. Meer inligting sal later bekend gemaak word.” Of dit die tipe stelling is wat beleggersvertroue aanwakker, sal in die weke tot 28 Oktober duidelik word.